หุ้นเอเชียบวกยกแผง รับข้อมูลศก.สหรัฐดีเกินคาด
หุ้นเอเชียบวกยกแผง รับข้อมูลศก.สหรัฐดีเกินคาด
หุ้นเอเชียบวกยกแผง รับข้อมูลศก.สหรัฐดีเกินคาด
19 ต.ค. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ เนื่องจากนักลงทุนขานรับสหรัฐเปิดเผยยอดค้าปลีกเดือนก.ย.ที่ดีเกินคาด และดัชนีความเชื่อมั่นผู้บริโภคที่พุ่งขึ้นในเดือนต.ค. ซึ่งช่วยคลายความวิตกกังวลเกี่ยวกับการฟื้นตัวทางเศรษฐกิจที่เป็นไปอย่างเชื่องช้า
โดย ดัชนี SSE Composite ตลาดหุ้นจีนเปิดวันนี้ที่ 3,351.1 จุด เพิ่มขึ้น 14.74 จุด, +0.44% ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,543.69 จุด เพิ่มขึ้น 133.06 จุด, +0.57% ดัชนี HSI ตลาดหุ้นฮ่องกงเปิดวันนี้ที่ 24,565.43 จุด เพิ่มขึ้น 178.64 จุด, +0.73% ดัชนี TAIEX ตลาดหุ้นไต้หวันเปิดวันนี้ที่ 12,803.32 จุด เพิ่มขึ้น 52.95 จุด, +0.42% ดัชนี KOSPI ตลาดหุ้นเกาหลีใต้เปิดวันนี้ที่ 2,352.92 จุด เพิ่มขึ้น 11.39 จุด, +0.49% ดัชนี FTSE STI ตลาดหุ้นสิงคโปร์เปิดวันนี้ที่ 2,540.55 จุด เพิ่มขึ้น 7.53 จุด, +0.30% ตลาดหุ้นมาเลเซียเปิดวันนี้ที่ 1,507.21 จุด เพิ่มขึ้น 3.37 จุด, +0.22%
ทั้งนี้ กระทรวงพาณิชย์สหรัฐเปิดเผยว่า ยอดค้าปลีกพุ่งขึ้น 1.9% ในเดือนก.ย. ซึ่งเป็นการปรับตัวขึ้นเป็นเดือนที่ 5 และสูงกว่าที่นักวิเคราะห์คาดว่าเพิ่มขึ้น 0.7% หลังจากเพิ่มขึ้น 0.6% ในเดือนส.ค.โดยยอดค้าปลีกดีดตัวขึ้นในเดือนก.ย. เนื่องจากได้แรงหนุนจากยอดขายเสื้อผ้า
ส่วนยอดค้าปลีกพื้นฐาน ซึ่งไม่รวมยอดขายรถยนต์ น้ำมัน วัสดุก่อสร้าง และอาหาร เพิ่มขึ้น 1.5% ในเดือนก.ย. สูงกว่าที่นักวิเคราะห์คาดการณ์ไว้ที่ระดับ 0.4%
นอกจากนี้ ตลาดยังได้แรงหนุนจากข่าวที่ว่า บริษัทไฟเซอร์อาจยื่นขออนุมัติการใช้วัคซีนต้านโรคโควิด-19 ภายในเดือนหน้า ขณะที่ในเมืองใหญ่หลายแห่งของยุโรปต้องกลับไปดำเนินมาตรการล็อกดาวน์ธุรกิจและการเดินทางอีกครั้ง เนื่องจากโรคโควิด-19 ระบาดเพิ่มขึ้น
 